Jelenések könyve XXVIII.
A Király visszatér
Jel 19:11–21; 20:7–10
Lekció: Ezék 38:1, 14-23; 39:1–5; 25–29

Ahogy ez egy fiúhoz illik, gyerekként mindig érdekeltek a háborúk és a katonáskodás. Az első nagy korszakom az indiánregények voltak. A Winnetoun tanultam meg olvasni, és aztán egyik indiánregényt a másik után vettem elő. Átéltem a harcokat a nemes indiánok oldalán a gonosz indiánok vagy gonosz fehérek ellen. Majd következett a törökökkel szembeni csaták időszaka. Az Egri csillag, amelyet szintén rongyosra olvastam. Majd a középkori lovagkalandok: Robin Hood, Ivanhoe és társai. Később Dumas A három testőrje kalauzoltak el a gonosz Richelieu elleni csatába. Később pedig a világháborúk korszaka következett. 
Aztán a fiú felnőtt, és kezdte a háborúkat más színben látni. A második világháborút már nem csupán egy érdekes technikai-taktikai csataként, hanem világégésként, ami 50 millió ember életét követelte. Olvastam könyveket és láttam filmeket, amelyek a háború szörnyűségéről vagy értelmetlenségéről szólnak: A Musza Dagh negyven napja vagy az Apokalipszis most. Kezdtem belelátni a háborúk kínjába, a tönkretett életekbe, és ezek után a háború már egyáltalán nem tűnt olyan érdekesnek. 
A huszadik, az emberiség legszörnyűbb százada után, amikor egyetlen év sem telt el békésen[footnoteRef:1], a 21. század elején kiábrándultunk a háborúkból. A háború rossz, a háború gonosz. És most a Szentírásban mégis egy háborúról, egy nagy csatáról olvasunk… [1:  https://en.wikipedia.org/wiki/Outline_of_war#Wars L. még Eric Hobsbawm: War and Peace in the 2th Century, http://www.lrb.co.uk/v24/n04/eric-hobsbawm/war-and-peace-in-the-20th-century ] 

Mi lenne a hozzáállásunk? Az, hogy alapvetően idegenkedünk a Szentírás, erőszakos, harci részeiről. Nem tudunk azonosulni velük. Amikor pedig most Krisztust látjuk egy győztes sereg élén lovagolni, összezavarodunk: hogyan fér össze a kettő? 
Mégis, nem minden háború értelmetlen. Nem minden harc felesleges. Nem minden csata gonosz. Bármennyire is nehéz elhinni, hogy lehet helyes cél egy háború mögött, bármennyire is kiábrándultunk, hogy az igaznak feltüntetett ok mögött hamis, önző indíték húzódik, Isten most mégis elénk hozza a világtörténelem utolsó csatájának a képét, élén a „hű és igaz” Krisztussal, aki „igazságosan … hadakozik.” Erről a helyes, igaz és szükséges csatáról lesz szó a mai alkalmon.
Egy vagy két csata?
Ám előtte tennem kell egy igemagyarázati kitérőt. Felfigyelhettetek arra, hogy a felolvasása 19. fejezet második felén túl a 20. fejezet közepéből is történt. Ám közben átugrottam egy részt, a Sátán ezeréves megkötöztetését. Tény, hogy mindkét felolvasott helyen egy csatáról olvasunk. Ám volt-e jogom arra, hogy ezt a két csatát összevonjam? Két különböző csatáról van-e szó: az elsőben a fenevad és a hamis próféta legyőzéséről, majd a másodikban a sátán legyőzéséről? Vagy a két csata egy és ugyanaz? 
Meggyőződésem, hogy ez utóbbiról van szó: a kettő egy és ugyanaz. Ez egy fontos értelmezési pont, befolyásolja, hogyan tekintünk a világtörténelem végére, a mostani igerészre vagy a sátán ezeréves megkötözésére. Ezért nézzünk meg két érvet, mielőtt a csata üzenetére koncentrálnánk. 
Teljes pusztulás már a 19:21-ben. Az első fontos érv a két leírás egysége mellett az, hogy Krisztus győzelme már a 19. fejezetben teljes, végleges, kozmikus. A nyelvezet a 19:18-tól kezdve világos: a Krisztus ellen támadó világ teljes létszámban jelen lesz: nemcsak a katonák („királyok, vezérek és hatalmasok”, „lovak és rajtuk ülők” 19:18), hanem a fenevad minden hódolója ott van, így a „szabadok és szolgák”, „kicsinyek és nagyok” is. (Ez utóbbi kifejezést egyébként a Jelenésekben rendre úgy használja János, hogy egy adott csoporthoz tartozó minden személyt leírjon vele. Lásd: 11:18; 13:16; 19:5; 20:12). Vagyis a csata valóban kozmikus: az egyik oldalon áll Krisztus, és az ő követői (19:11–14) a másik oldalon pedig a sátán és az ő követői („mindenki” 19:18). A csata kimenetelekor pedig azt olvassuk, hogy a fenevad és a hamis próféta (és a sátán 20:10) a tüzes tóba vettetett, a „többiek” (tehát minden Isten ellen lázadó egyén) pedig megölettek. A 19. fejezet végén a csata eldőlt, az ellenség serege teljesen megsemmisült. Akkor vajon a 20:8-ban kik támadhatnának Krisztus ellen? Nyilván senki, tehát a két leírás egy csatáról szól.
Ezékielre való hivatkozás. A fenti következtetést erősíti meg, hogy mindkét csatajelenetben János ugyanarra az ószövetségi részre, Ezékiel próféciájára hivatkozik. A madarak meghívás a szörnyű lakomára az Ezékiel 39:17–20-at követi. Az pedig, hogy az Istennel ellenséges népeket a 20. fejezet Góg és Magógként azonosítja, az Ezékiel 38:2-ből vett kifejezés. Mindkét csata ugyanannak az ószövetségi próféciának a beteljesülése, ugyanazt a végső csatát írja le. Nem két ütközet, hanem egy – két részletben elmesélve. Az első főként a fenevad, hamis próféta és az Istent gyűlölő emberek pusztulására koncentrál. A másik jelenetben pedig a kamera fókusza a sátán, az ősi kígyó bukásán van. De ezek egy időben teljesednek be. Az Úr Jézus visszajövetele egyből elhozza az üdvösséget és az utolsó ítéletet. Nem lesz halogatás.[footnoteRef:2]  [2:  Említsünk meg még egy érvet: a Jelenések maga is egy csataként hivatkozik az eseményre. Már korábban, a hatodik pecsétnél, a harmagedónni ütközetnél azt olvassuk: „ördögi lelkek … elmennek …, hogy összegyűjtsék őket a mindenható Isten nagy napjának harcára.” (16:14) Ez az utolsó csata, a mindenható Úr nagy napjának csatája. A magyar fordítások elfedik, de a görög eredetiben hangsúlyosan a határozott névelős „a csata” (ho polemos) fordul elő a 16:14; 19:19 és 20:8 versekben. János következetes a határozott névelő használatában: elhagyja, amikor általános háborúra gondol (9:7, 9; 11:7; 12:7, 17; 13:7); és használja, amikor egy konkrét csatára gondol – e versekben az utolsó csatáról van szó. Bővebben l. Dennis E. Johnson: The Triumph of the Lamb, 277. old. ill. R. Fowler White: „Reexamining the Evidence for Recapitulation in Rev 20:1–10”, Westminster Theological Journal, 51 (1989): 326–328. old. ] 

Miről szól ez a csata?
A csata tehát, amiről itt olvasunk, az a kozmikus, utolsó ütközet a sátán és Krisztus erői között. De miért is olyan fontos ez számunkra? Azért, mert ez a csata tesz pontot minden gonoszság végére, amitől szenvedünk, és amit gyűlölünk ebben a világban. 
Ez a csata egy harci nyelvet használ, ami nem idegen a Szentírástól. Az első harcra utaló kifejezést a Biblia harmadik fejezetében találjuk: „ellenségeskedést szerzek közötted és az asszony között, a te magod között és az ő magva között”. (1Móz 3:15) Isten a bűneset után mondta ezeket. A bűneset egy óriási repedést nyitott meg Isten és köztünk: Isten szolgájából egy szempillantás alatt a bűn szolgája lett. Ádám és Éva „átigazoltak”: az Úr seregéből a kígyó seregébe. A bűnesettel megtörtént a két seregre szakadás, amit a Jelenésekben látunk: Isten és az övéi a sátán és övéi ellenében.
Azonban az emberiség története azt mutatja, hogy sajnos nem vagyunk szabadok abban, hogy megválasszuk, melyik sereg sorait gyarapítjuk. Jézus azt mondja, hogy „aki bűnt cselekszik, a bűn szolgája” (Jn 8:34). Vagyis aki megszegi Isten törvényét, akár egyszer is, az onnantól a bűn szolgája és Isten ellensége. Miért? Azért, mert a bűnnel egyúttal királyt is váltunk. Ádám és Éva nem csupán vétkezett, hanem választott is: azt az Istent szolgálja, aki teremtette őket, szereti őket, és aki megtiltotta, hogy arról a fáról egyenek? Vagy pedig a kígyót, aki azt ígérte, hogy Istenhez lesznek hasonlók, ha engedetlenek lesznek, és esznek a fáról? Ádám és Éva a kígyó szavának való engedelmességet választotta, az ő szolgálatába álltak. 
Ez a választás pedig kihat a teljes életre. Jézus szavaiban a legmeglepőbb az, hogy a bűn nem csupán átmeneti kötelességszegés – hanem függőség. A bűnt elkövető ember olyan, mint egy narkós: első alkalomtól fogva a „szer” rabja. Nem tud „lejönni” róla, nem tud nem vétkezni.  Miért? – kérdezzük. Azért, mert Istentől távol nincs világosság. Nincs helyes látás, nincs józan gondolkodás. A sátán seregében hazugságok vannak. A bűn választása tehát megpecsételi életünket. Ahogy Pál apostol írja: „mert bár Istent megismerték, mégsem dicsőítették Istenként, és hálát sem adtak neki, hanem gondolkozásuk hiábavalóvá lett, és értetlen szívük megsötétedett.” (Róm 1:21) Hiábavaló gondolkozás és értetlen szív – ez jellemzi az embert.
Mindez általános emberi tapasztalat – egyikünk sem mentes alóla. Hajlamosak vagyunk azt hinni, hogy a sátán seregében csupán a szándékos gonoszok vannak. Ám a Biblia nem így ábrázol minket. Nem a tudatos gonoszság tesz minket a bűn foglyaivá – hanem a bűn, bármilyen bűn! Éppen ezért a gyilkos ugyanúgy a bűn szolgája, mint a lelkiismeretes családanya. Az egyik Isten világos törvényét sértette meg, amikor gyilkolt. A másik bűne kevésbé látványos, de nem kevésbé halálos. Az anya kedvessége mögötti motiváció lehet az, hogy így gondolja magát jó embernek. Azért segít a szomszédokon, mert fontos az, hogy mit gondolnak róla. Kitartó, lelkiismeretes, nem fárad, mert minden egyes tettével az önbecsülésének egy-egy darabját építgeti, és így belül nyugtázza, hogy vele minden rendben. Azonban ez a magam körül forgó, jótetteimben bízó magatartás ugyanúgy nem az Istennek való szolgaságot jelenti. Nem Istent dicsőíti, nem őt teszi az első helyre, nem az ő törvényének engedelmeskedik. Ugyanúgy a maga körül való forgás bűnének a rabszolgája. 
Valamikor az életünkben el kell jutnunk arra a pontra, hogy felismerjük: mennyire a bűn szolgaságában élünk. Akár szándékosan lázadunk Isten ellen, akár csendesen vétünk az ő törvénye ellen, a lényeg ugyanaz: a bűn rabságában élünk. Nem tudunk kitörni belőle. Nem tudunk végleg szakítani a bűnnel. Nem tudunk teljesen engedelmeskedni Istennek. Nem az ő seregéhez tartozunk. Középút pedig nincs, a csata két sereget vonultat fel. Nincsenek bizonytalanok. Nincsenek szemlélők. És ha nem Isten tökéletes seregében vagy, akkor a sátánéban.
Mindezzel pedig átkot hozunk magunkra és környezetünkre. Mivel nem Istent követjük, a bűn következményei mindig nyilvánvalók lesznek körülöttünk. Nem tudunk nem önzők lenni. Nem tudunk nem megsértődni. Nem tudunk nem kiabálni. Nem tudunk nem irigykedni. Nem tudunk feltétel nélkül szeretni. Bűnünk kisebb vagy nagyobb mértékben megmérgezi kapcsolatainkat, egészségünket, munkavégzésünket, szórakozásunkat, önképünket, vágyainkat. És tönkreteszi jövőnket: milyen ítéletet remélhetne az igazságos Istentől egy ellene harcoló bűnös?
A királyok Királya, a nagy szabadító
Ezt jelenti a sátán seregében élni: tapasztalni a bűn uralmát és a bűn következményeit. De lehet-e szabadulni ebből a szolgaságból? Igen, erről szól a Jelenések utolsó csatája.
A csata előtt a királlyal találkozunk: az ég megnyílik, és megjelenik az egyház hőse: Jézus Krisztus. Négy néven mutatkozik be számunkra Krisztus. Először is a „neve Hű és Igaz, aki igazságosan ítél és harcol.” (19:11) Mindez Krisztus igaz bírói tisztére utal. Ő az, aki megingathatatlanul elkötelezte magát Isten igazsága mellett. Hű marad Isten törvényéhez. Most, az idők végén is, az utolsó csatában is igazságosan harcol és ítél majd.
A legtöbb ember számára Isten ítélete egy nehéz dió. Nemcsak azokra az indulatos megnyilatkozásokra gondolok, amikor azt mondják: „Ha majd Isten előtt állok, majd én megkérdem tőle…” Hanem azokra az akár keresztyénektől jövő őszinte gyötrődésre, hogy egy szerető Isten hogyan küldhet bárkit a pokolra? Egy szerető Krisztus hogyan végezhet olyan pusztítást, amiről itt olvasunk? 
Ebben akar megnyugtatni minket most Isten szava. Itt van Krisztus, a hű és igaz. Aki jobban szereti Isten igazságát, és jobban ragaszkodik hozzá, mint mi bármikor is. Vajon jogos azt gondolni, hogy mi, akik bűnös értelemmel és ítélőképességgel rendelkezünk, helyesebben látnánk az igazság tekintetében, mint Isten? Mi, akik annyiszor vagyunk igazságtalanok, vajon amiatt aggódunk, hogy Isten igazságos lesz?[footnoteRef:3] Ó, nem, szeretett gyülekezet. Krisztus igaz, és minden tettében hű lesz Isten törvényéhez: akkor is, amikor megítéli a gonoszokat. Akkor is, amikor megszabadítja az igazakat. [3:  A legjobb bemutatásával ennek a gondolatmenetnek Ligon Duncan előadásában találkoztam: http://www.fpcjackson.org/ resource-library/classes-and-training/covenant-of-works-and-covenant-of-grace ] 

Krisztus második neve: Isten igéje. A Jelenések könyvében máshol Isten szava az evangélium üzenetéhez kapcsolódik, amit a keresztyéneknek hirdetniük kell (1:2, 9; 6:9; 20:4). Most látjuk, hogy Jézus maga Isten igéje. Ő testesíti meg az evangéliumot, a jó hírt. Azért, mert Krisztus maga a jó hír. Az a jó hír, hogy van szabadulás a bűn fogságából. Azért, mert ő eljött erre a földre alázatos szolgaként, hogy a bűn büntetését elszenvedje helyettünk. Azért, mert igazsága szeretettel párosult, és helyünkbe állt. És miután tökéletesen megfelelt Isten törvényének és minden bűnünkért megszenvedett, kész mindezt nekünk adni. Kész felállni a mennyei bíróság előtt, és azt mondani, hogy a bűneikért én szenvedtem, azokat rajtam kérd számon! Ami igazságom pedig csak van, mindent, amiben megfeleltem a törvénynek, azt pedig az ő számlájukon írd jóvá! Így Jézus elveszi tőlünk bűneinket, és nekünk adja tökéletes engedelmességének érdemét. Ingyen, mindenkinek, aki csak kéri. 
Jézus harmadik és negyedik neve az ő mindenhatóságát mutatja be. A harmadik neve trükkös, hiszen azt olvassuk: „a fején sok korona volt, és a neve volt rá felírva, amelyet senki sem tud, csak ő maga.” Jézus harmadik neve az, amit senki sem tud csak ő maga. Furcsa, nem? Nem, ha megértjük az ószövetségi hátteret. Az Ószövetségben a név adása és a név ismerete mintegy ismertetőjele volt a hatalomnak. Amikor Jákób harcol Isten angyalával, és megkérdezi tőle a nevét, az angyal szelíden megfeddi: „Ugyan miért kérded a nevemet?” Ám az angyal, aki legyőzte Jákóbot, egyúttal meg is változtatta a nevét Izráelre. Jézus ki nem mondott neve tehát annak a jele, hogy senki se nagyobb nála, senki sem akadályozhatja meg uralmát, még csak le sem lassíthatja győzelmét.[footnoteRef:4] [4:  Dennis E. Johnson: The Triumph of the Lamb, 273–274. old] 

A negyedik név pedig a ruháján szerepelt: „ruhájára és derekára oda volt írva a neve: királyok Királya és uraknak Ura.” (19:16) Ez újra csak egy megnyugtató üzenet, hogy nincs hatalom, nincs körülmény, amiből Krisztus ne szabadíthatna meg. 
Mindezek fényében talán jobban értjük, hogy miért Jézus a válasz minden nyomorúságunkra. Látjuk, hogy ő a korlátlan úr, aki nagyobb a sátánnál, és egy szempillantás alatt, minden nehézség nélkül legyőzi az ellene támadó világot. Látjuk, hogy ő igaz és igazságos, így az a megoldás, amit hoz, az helyes lesz. Megbízhatunk benne, nem kell félnünk, hogy késik a szabadításunkkal, vagy igazságtalanul ítél el másokat. És látjuk azt is, hogy ő szeret, és teljes életét elkötelezte mellettünk. Nemcsak tud segíteni. Nemcsak jó megoldást talál ki. Hanem akar is segíteni. Ő Jézus Krisztus, az egyház hőse, az egyetlen szabadító, aki a bűn fogságából kiszabadít, és helyrehoz mindent, amit a bűn elrontott. Az egész teremtett világ sóhajtozva várja az ő megjelenését (Róm 8:22). És amikor majd eljön, a folyók majd tapsolnak, a hegyek pedig énekelnek, hogy a világ Szabadítója megérkezett! (Zsolt 98:8-9)
Ő a mi Királyunk, győzelme már most erőt ad
A Jelenések képei azt a jövőt írják le, amikor Krisztus szabadítása teljessé válik. Amikor végleg kiveszi ebből a világból a bűnt és a gonoszságot. Ám ez a tanítás a jelenben is fontos számunkra.
Jézus győzelme a jövőben szabaddá tesz arra, hogy rá bízzuk az ítéletet most. Számtalan igazságtalanság érhet minket ezen a világon, ahol nem történik meg az igazságszolgáltatás. Vagy számtalan helyzet, amikor bölcsebb nem szólni, és lemondunk igazunkról. De hogyan viselhetjük el a minket ért igazságtalanságot? Úgy, hogy abban a hitben élünk, hogy Krisztus minden igazságtalanságot helyre fog tenni. Egy szerző, a délszláv háború borzalmait megtapasztalva azt írta: „Az a tény, hogy feltételezzük Isten igazságos ítéletét a történelem végén a feltétele annak, hogy lemondunk az erőszakról a történelem közepén.”[footnoteRef:5] Gondolj tehát azokban a helyzetekben, amikor kővel dobnak meg, hogy Jézus eljövetele miatt szabad vagy most kenyérrel visszadobni. Nem kell feltétlen visszatámadnod. [5:  Miroslav Volf: Exclusion and Embrace, 302. old. Idézi Johnson, 271. old.] 

Krisztus győzelme erőt ad az önmegtagadáshoz. Továbbá, ahogy gondolkodunk az erős Királyunkról, emlékeznünk kell, hogy az ő győzelme már elkezdődött a mi életünkben a megtéréssel. Akkor ő átvitt minket a sátán táborából Isten seregébe. A győztesek oldalán vagyunk. Nemcsak a jövőben, hanem már most is győztesek vagyunk: nem vagyunk a bűn szolgái, meg tudjuk tagadni erejét. Bármilyen nehéz kísértéssel vagy sorozatos bukással kerülj szembe a következő héten, emlékezz, az uraknak Ura már most erőt adott Lelke és szava által a győzelemre.
[bookmark: _GoBack]Krisztus győzelme erőt ad a kitartáshoz. Lehet, hogy elfáradtál. Belefáradtál a bizonyságtételbe, az állandó kritikákba, a házastársad bűneibe, a gyereknevelésbe, a napi robotba. Talán azon vagy, hogy feladd, ami Isten szerint helyes. Krisztus ereje ebben is bátorít. Fehér lovon érkező hősöd ereje nem csökkent, ahogy eddig megtartott, meg fog tartani ez után is. Csak kérd őszintén és kitartóan az ő segítségét! Ámen.

